**Добрица Ћосић, „Корени”**

|  |  |
| --- | --- |
| **Уводни део**  | Наставник подсећа ученике да се на овом часу наставља анализа романа „Корени” Добрице Ћосића.  |
| **Главни део**  | *Каква све значења овог романа препознајете? Који су то основни мотиви којима се осликава људска егзистенција?* Значења овог романа своде се на универзалне мотиве људске егзистенције. Ученици ће их свести на неколико основних: жудња за потомством, за богатством, за моћи, за љубављу и слободом. Човек је биће у којем се поклапају и она духовна стања, али и они најнижи, анимални инстикти преживљавања. У анималној зони царују људски биолошки инстикти, али они су ти који покрећу и осећања мржње, освете, љубави, насиља у сваком лику овог романа. Универзалне теме око којих се роман креће смештене су у реална просторно-временска одређења. „Корени” приповедају и о социјалним, историјским, политичким приликама које су деловале на развој Србије као државе, у време владавине краља Милана Обреновића, дакле, с краја ХIХ века и почетка ХХ века. *Ако бисте морали да препознате само један мотив који обележава овај роман, који би то мотив био? Како на поједница делују историјске околности у којима се он креће? Да ли је човек политичко биће? Како Ћосић сагледава историјску судбину нашег народа?*Основни мотив којим се води Добрица Ћосић у овом роману јесте сазревање, еволуција и раслојавање српске интелектуалне елите. Тај процес у Србији траје релативно кратко и зато, самим тим доводи до расцепа и саме породице, као основне јединке друштва, у којој сваки члан почиње да припада другом слоју. Други важан моменат у Ћосићевој прози представља историја, односно историјски контекст у којем се дешава породична драма. Овај пут ка историјском роману биће развијен у каснијим његовим делима, оним који настављају да прате пут породице Катић („Време смрти“ и други романи). Ученици препознају да се историјска судбина српског народа најбоље огледа у следећем одломку:„Наша су гробља млада. Тек у овом  последњем човечјем конопцу почињемо земљи да враћамо дуг и кости остављамо њивама чија смо зрна зобали. Ово мало земљице око Морава једва се напуни  народом, па се брзо  искрене и  распе  преко Саве. И опет  ноћу са планина силазе људи и вода. У липовој кори доносе децу. Пси лају по  њиховом трагу. И од глади постадоше курјаци. У тим протицањима крв нам се искварила. И наружила се земља од погашених огњишта. Две зоре никад на истом биваку. Кад мењаш огњиште, и нарав ти се мења. Кад теби отимају, и ти отимаш. Веруј ми, у злу су сви луди зли. Ту, као што ти казах, на ово мало земљице око Морава, привремено се живело. И јатагани се брзо иступе. Кост човечја тврђа је од старе кленовине. И, да знаш, кратко се живело. Што ја дочеках осамдесету, и још понеки, душа се носи, то нам не служи достојанству и части. Сви су наши вратови напред повијени. И тањи су од  траве. Око ових наших лепих речица са скобаљима, да би дуго живео, и у гробљу сахрањен био, морао си бити иди зелена кукавица, или издајица без душе, или ђавољи син, па да ти куршуми и ханџари и остала усмртија ништа неће. Као свој кожух познајем ову Србијицу. Докони хајдуци броје вашке. А кад се тако кратко и на вересију живело, онда држ’ на клепање сечива!  Чим  ти  киша  огњиште  гаси,  онда  се  вече  не  памти,  нити  мисли  на  јутро будуће…”*Колико је важан биолошки опстанак породице за мотивацију Ћосићевих јунака? Да ли је важна чињеница да се броје само синови?На који начин се мења морални кодекс понашања јунака?Која су њихова искушења?*Аћим има два сина,а желео их је више. Ипак, за њега су његови синови разочарање: Ђорђе не може да има деце и да настави породично стабло, а Вукашина се одрекао јер су политички противници, Вукашин му је „покварио“ крв. Тако Аћимови синови уносе раскол у породицу, уместо континуитета. Да би опстао на земљи, с друге стране, Ђорђе се мора укоренити. А он то своје „корењење“ види само кроз рођење сина, наследника. Зато и гура Симку у руке свог надничара Толе Дачића, јер он само „прави“ синове. Мрачна слика опустелог имања постаће слика раскоши, ако буде добио сина. Све ће имати смисла, онда, и његова мука и рад. Симкину душу прелама материнска жудња за дететом, а на чин преваре наговарају је и муж и мајка. Патријархални морал постаје мање важан у жељи да се добије потомство. Оно је виши циљ до којег се средства не бирају. С друге стране, рађање сина и њој доноси егзистенцијалну сигурност: „Учиниће то због Ђорђа. За његов спас. Мора. Дижући се, придржавала се за струк кукуруза. Једног дана и Аћим може да каже: ‛Истерај, синко, ову нероткињу и узми себи другу жену!’” |
| **Завршни део**  | Наставник завршава анализу романа синтетишући све најважније аспекте проучавања. Мотивише ученике да прочитају и роман „Време смрти” у целости. |

**Домаћи задатак**

**Изабери лик** из романа Добрице Ђосића Корени и **напиши неколико реченица** у свеску из Српског језика и књижевности или у ворд документу **на основу чега си направио/направила такав избор**.